## Naredba o mjerama za sprječavanje unošenja i širenja Pepino mosaic virusa

### NN 46/2011 (22.4.2011.), Naredba o mjerama za sprječavanje unošenja i širenja Pepino mosaic virusa

MINISTARSTVO POLJOPRIVREDE, RIBARSTVA I RURALNOG RAZVOJA

1065

Na temelju članka 14. stavaka 2. i 4., članka 16. stavka 5. i članka 50. Zakona o biljnom zdravstvu (»Narodne novine« br. 75/05), ministar poljoprivrede, ribarstva i ruralnog razvoja donosi

NAREDBU

O MJERAMA ZA SPRJEČAVANJE UNOŠENJA I ŠIRENJA PEPINO MOSAIC VIRUSA[[1]](#footnote-29081-1)

I.

Ovom se Naredbom propisuju mjere za sprječavanje unošenja i širenja Pepino mosaic virusa.

II.

Zabranjeno je unošenje sjemena rajčice – Lycopersicon lycopersicum (L.) Karsten ex Farw. kontaminiranog Pepino mosaic virusom i njegovo premještanje na teritoriju Republike Hrvatske.

III.

Sjeme rajčice podrijetlom iz trećih zemalja koje se unosi u Republiku Hrvatsku mora pratiti fitosanitarni certifikat izdan u skladu sa Zakonom o biljnom zdravstvu[[2]](#footnote-29081-2) i Pravilnikom o mjerama za sprječavanje unošenja i širenja organizama štetnih za bilje, biljne proizvode i druge nadzirane predmete i mjerama suzbijanja tih organizama[[3]](#footnote-29081-3) (»Narodne novine«, br. 74/06 i 84/10). U fitosanitarnom certifikatu mora biti navedeno da je sjeme obrađeno odgovarajućom metodom ekstrakcije kiselinom i:

a) da sjeme potječe iz područja za koja je poznato da se u njima ne pojavljuje Pepino mosaic virus, ili

b) da na bilju na mjestu proizvodnje tijekom cjelokupnog vegetacijskog ciklusa nisu primijećeni simptomi zaraze Pepino mosaic virusom, ili

c) da je reprezentativni uzorak sjemena službeno testiran odgovarajućim metodama, i da je tim testiranjem utvrđeno da sjeme nije zaraženo Pepino mosaic virusom.

Fitosanitarna inspekcija pri pregledu sjemena rajčice podrijetlom iz trećih zemalja koje se unosi u Republiku Hrvatsku prema potrebi uzima uzorke radi testiranja na prisutnost Pepino mosaic virusa u skladu s propisima iz stavka 1. ove točke.

O rezultatima fitosanitarnih pregleda i testiranja sjemena rajčice iz stavka 2. ove točke fitosanitarna inspekcija izvješćuje nadležnu upravu svake godine do 15. studenog.

IV.

Sjeme rajčice dopušteno je premještati na teritoriju Republike Hrvatske ako je obrađeno odgovarajućom metodom ekstrakcije kiselinom i:

a) ako potječe iz područja za koja je poznato da se u njima ne pojavljuje Pepino mosaic virus, ili

b) ako na bilju na mjestu proizvodnje tijekom cjelokupnog vegetacijskog ciklusa nisu primijećeni simptomi zaraze Pepino mosaic virusom, ili

c) ako je reprezentativni uzorak sjemena službeno testiran odgovarajućim metodama, i da je tim testiranjem utvrđeno da sjeme nije zaraženo Pepino mosaic virusom.

Odredba stavka 1. ove točke ne primjenjuje se na sjeme namijenjeno prodaji krajnjim korisnicima koji nisu komercijalni proizvođači, pod uvjetom da se prema pakiranju ili drugoj oznaci jasno vidi da je namijenjeno tim korisnicima.

V.

Radi utvrđivanja prisutnosti i sprječavanja širenja Pepino mosaic virusa provodi se poseban nadzor na površinama na kojima se proizvode presadnice i plodovi rajčice u skladu s godišnjim programom donesenim na temelju Zakona o biljnom zdravstvu.

VI.

Ministarstvo izvješćuje druge države članice Europske unije i Europsku komisiju o rezultatima posebnog nadzora iz točke V. ove Naredbe, te o rezultatima pregleda i testiranja iz točke III. stavka 2. ove Naredbe svake godine do 30. studenoga.

VII.

Radi sprječavanja širenja zaraze Pepino mosaic virusom, posjednici bilja na mjestima proizvodnje presadnica i plodova rajčice obvezni su provoditi sljedeće higijenske mjere: postaviti dezinfekcijsku barijeru na ulazu u svaki pojedini objekt, redovito provoditi dezinfekciju opreme, pribora, alata te dezinfekciju radne odjeće, obuće, ruku i rukavica odnosno korištenje jednokratne zaštitne radne odjeće (odijela, kape, rukavice, nazuvke koji se nakon upotrebe spaljuju), ili provoditi druge primjerene higijenske mjere.

Posjednici bilja koji se bave proizvodnjom presadnica i plodova rajčice te ujedno i uvozom presadnica i/ili plodova rajčice i njihovim pakiranjem, obvezni su poduzeti sve mjere kojima se sprječava doticaj uvezenih presadnica i plodova s presadnicama i biljkama za uzgoj plodova iz vlastita uzgoja.

VIII.

Kada se laboratorijskim testiranjem uzoraka bilja uzetih tijekom obavljanja posebnog nadzora ili fitosanitarnih pregleda utvrdi zaraza Pepino mosaic virusom posjednik bilja obvezan je:

1. u slučaju presadnica rajčice odmah:

– uništiti presadnice iz prostora u kojem je potvrđena zaraza spaljivanjem ili zakapanjem u tlo,

– uništiti spaljivanjem: supstrat koji je korišten za rast presadnica, papirnatu i drvenu ambalažu koja je bila u doticaju sa zaraženim presadnicama, rukavice, nazuvke zaštitna odijela i drugu zaštitnu opremu koja se koristila tijekom uništavanja presadnica, supstrata za rast i ambalaže,

– temeljito očistiti i nakon čišćenja dezinficirati opremu, strojeve, pribor, alat, plastičnu ambalažu, spremnike obuću i odjeću koja se je koristila u proizvodnji, pakiranju i otpremi presadnica,

– temeljito očistiti i nakon čišćenja dezinficirati proizvodne, skladišne i manipulativne prostore i pakirnice,

– uništiti sve korove na proizvodnoj površini i na udaljenosti od najmanje 1 m od prostora u kojem je potvrđena zaraza primjenom herbicida;

2. u slučaju plodova rajčice nakon završenog ciklusa proizvodnje:

– uništiti sve ostatke biljaka rajčice nakon berbe plodova spaljivanjem ili zakapanjem u tlo,

– uništiti spaljivanjem: supstrat koji je korišten za rast biljaka, papirnatu i drvenu ambalažu koja je bila u doticaju sa zaraženim biljkama ili plodovima rajčice, rukavice, nazuvke zaštitna odijela i drugu zaštitnu opremu koja se je koristila tijekom uništavanja ostataka biljaka nakon berbe plodova, supstrata za rast i ambalaže,

– temeljito očistiti i nakon čišćenja dezinficirati opremu (uključujući sustav za navodnjavanje i prihranu biljaka), strojeve, pribor, alat, plastičnu ambalažu, spremnike obuću i odjeću koja se je koristila u proizvodnji, pakiranju i otpremi plodova rajčice,

– temeljito očistiti i nakon čišćenja dezinficirati proizvodne, skladišne i manipulativne prostore i pakirnice,

– uništiti sve korove na proizvodnoj površini i na udaljenosti od najmanje 1 m od prostora u kojem je potvrđena zaraza primjenom herbicida.

IX.

Troškove poduzimanja mjera iz točaka VII. i VIII. ove Naredbe snosi posjednik bilja.

X.

Inspekcijski nadzor nad provedbom mjera propisanih ovom Naredbom provodi fitosanitarna inspekcija u skladu sa Zakonom o biljnom zdravstvu.

XI.

Danom pristupanja Republike Hrvatske Europskoj uniji riječi: »Republika Hrvatska« u točki II. III. i IV. ove Naredbe zamjenjuju se riječima »Europska unija« u odgovarajućem padežu.

XII.

Danom stupanja na snagu ove Naredbe prestaje važiti Naredba o mjerama za sprječavanje unošenja i širenja Pepino mosaic virusa (»Narodne novine«, br. 56/08).

XIII.

Ova Naredba stupa na snagu danom objave u »Narodnim novinama«.

Iznimno od stavka 1. ove točke odredbe točke III. stavka 3. i točke VI. ove Naredbe stupa na snagu danom pristupanja Republike Hrvatske Europskoj uniji.

Klasa: 011-02/11-01/80

Urbroj: 525-02-2-0023/11-3

Zagreb, 13. travnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

[[1](#footnote-29081-1-backlink)] Naredbom se preuzimaju odredbe Odluke Komisije 2004/200/EZ od 27. veljače 2004. o mjerama za sprječavanje unošenja Pepino mosaic virusa u Zajednicu i njegova širenja u Zajednici

[[2](#footnote-29081-2-backlink)]Zakonom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

[[3](#footnote-29081-3-backlink)]Pravilnikom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

Naredba, NN 46/2011-1065